作者:葉閶
標題:摸魚兒
內容:倚薰風、畫闌亭午。採蓮柔櫓如語。紅裙濺水鴛鴦溼，幾度雲朝雨暮。遊冶處。是好是、小橋芳樹尋幽趣。繡簾低護。任涼入霜紈，月侵冰簟，長夏等閒度。都如夢，悵望遊仙舊侶。遺蹤今在何許。愁予渺渺瀟湘浦。檻竹空敲朱戶。黯無緒。念多情文園，曾草長門賦。酒酣自舞。笑滿袖緇塵，數莖霜鬢，羞殺照溪鷺。